Source: http://ispigl.eu/denik/?q=node/19893
Timestamp: 2020-08-11 15:59:53+00:00

Document:
Koniec mafie v talároch SR? Čaká sa veľké upratovanie | iSPIGL
Koniec mafie v talároch SR? Čaká sa veľké upratovanie
Vložil/a autor, Út, 04/21/2020 - 18:12
Nová vláda chce preveriť majetky všetkých sudcov aj s rodinami, rušiť niektoré súdy a na disciplinárne trestanie sudcov a prokurátorov zriadi úplne nový súd. Starých sudcov vrátane ústavných pošlú do dôchodku. Prvý na rane je exsmerák Mojmír Mamojka, ktorý sa spomínal v súvislosti s Marianom Kočnerom. Súdnictvo čaká veľká očista od škodnej. Tento zámer cítiť z mnohých riadkov programového vyhlásenia novej Matovičovej vlády. Zbor ministrov sa plánuje zaviazať k takej rozsiahlej zmene justície, akú sme nezažili od Nežnej revolúcie.
Koalícia sa zjavne chystá využiť ústavnú väčšinu v parlamente napríklad na previerky majetku všetkých sudcov aj s
rodinami. Pôjde o tisícky ľudí, keďže len sudcov je na Slovensku 1400. Ministerka Mária Kolíková (Za ľudí) chce začať s preverovaním u predsedov súdov.
„Na majetok sa treba pozrieť všetkým sudcom. U sudcov, ktorí neprejdú cez test majetku, treba ísť hlbšie. V prvom rade sa treba pozrieť na funkcionárov súdu. Potom treba ísť určite na súdy, ktoré sa dnes javia ako najviac postihnuté nedôveryhodnosťou – bratislavské súdy a Najvyšší súd,“ vysvetlila Kolíková v rozhovore pre Aktuality.sk.
Ministerka je presvedčená, že previerky sudcov nie sú protiústavné. Argumentuje tým, že ani z minuloročného kontroverzného rozhodnutia Ústavného súdu o previerkach nevyplýva, že by nemohli byť – ide iba o konkrétnu formu, ako ich budú robiť.
Podobný názor má aj advokátka Eva Kovačechová zo združenia Via Iuris, ktorá kandidovala aj za ústavnú sudkyňu.
„Ústavný súd zrušil previerky sudcovskej spôsobilosti. To ale neznamená, že nemôžu byť nastavené novým spôsobom a inak, ako boli riešené doteraz. To by mohlo prispieť k zvýšeniu dôvery v súdnictvo.“
Majetkové prizania musia sudcovia podávať aj dnes, ale aj Aktuality.sk preukázali, že sa často vyhodnocovali len formálne, dokonca v nich mohli byť aj chyby. Vláda teraz okrem previerok majetku sudcov a ich rodín hovorí aj o preverení spoľahlivosti sudcov, na čo chce využívať všetky dostupné informácie.
Reforma súdnej rady
Previerky sudcov by mala robiť 18-členná Súdna rada SR, ale najskôr prejde reformou. Vláda chce zmeniť pravidlá voľby deviatich členov rady, ktorých si vyberajú sudcovia. Po novom by si ich sudcovia mali voliť na regionálnom princípe, takže v každom kraji by si zrejme volili svojho zástupcu.
Parlament aj vláda, ktorí majú v rade šesť ľudí (3+3), by zas mali za členov rady nominovať právnikov, ktorí nie sú sudcami.
Ak by sa k tomu v budúcnosti pridala aj prezidentka, mohlo by sa vyrovnať zloženie súdnej rady v pomere 9 sudcov a 9 nesudcov.
Tým by sudcovia stratili väčšinu, ktorú doteraz vždy v tomto najvyššom kontrolnom orgáne súdnictva mali.
Práve niektorí zástupcovia sudcov v rade mali tendencie akoby chrániť svojich kolegov v systéme.
V minulosti boli v rade viacerí ľudia blízki Štefanovi Harabinovi, ktorí zvádzal názorové spory so skupinami tzv. reformných sudcov, napríklad z iniciatívy Za otvorenú justíciu.
Dnes kontroverzie vyvolávajú napríklad členky rady, ktoré sa zúčastnili na akcii, na ktorej bol aj Marian Kočner. Tie mali v špeciálnej komisii preverovať sudcov z Threemy, napokon sa však v Threeme našli a z komisie odstúpili.
Sudcov bude trestať nový súd
Disciplinárne previnenia sudcov by po novom mala riešiť úplne nová inštitúcia. Koalícia chce zriadiť Najvyšší správny súd SR, aký majú napríklad aj v susednom Česku. Plánovala ho už Lucia Žitňanská v roku 2010 a žiadajú ho aj sudcovia z iniciatívy Za otvorenú justíciu. Tento súd by rozhodoval aj všetky administratívne spory – teda napríklad ak občan žalobou napadne rozhodnutie niektorého úradu.
Dnes túto agendu rozhoduje správne kolégium Najvyššieho súdu. Niektorí jeho sudcovia si vedia predstaviť, že by sa správne kolégium odčlenilo z Najvyššieho súdu a vytvorili by vlastnú, nezávislú inštitúciu.
Disciplinárky sudcov sú problémom celé roky. Presúvali sa z pôsobnosti Najvyššieho súdu pod súdnu radu, chýbali im sudcovia, rozhodovali pomaly. Disciplinárne senáty sa skladali zo sudcov, ktorí mali riešiť priestupky svojich kolegov, často aj z vyšších súdov. Aká je výsledná prax, naplno ukázala celá séria disciplinárnych konaní voči Štefanovi Harabinovi, ktorého ani opakovane nedokázali potrestať.
Navyše, nový Najvyšší správny súd by mohol disciplinárne stíhať aj iné právnické profesie: prokurátorov, exekútorov, notárov alebo správcov. Pomohlo by teda, ak by sudcov posudzoval nový súd?
Eva Kovačechová z Via Iuris varuje, že založiť takú inštitúciu ako Najvyšší správny súd trvá roky. Sudcov, ktorí sa už previnili, sa to už týkať nemusí.„Obávam sa, že to nebude v najbližších mesiacoch. Pri akomkoľvek optimistickom predpoklade si myslím, že to je otázka roka, dvoch alebo troch.“
Sudcovia do väzby a do dôchodku
Ďalším krokom na uľahčenie očisty justície je návrh, aby sudcovia mohli ísť do väzby tak, ako každý bežný občan – bez potreby rozhodovania Ústavného súdu.
Po akcii Búrka ústavní sudcovia umožnili len u menšiny zo zadržaných a obvinených sudcov, aby príslušný súd následne posúdil, či patria do väzby. Kým Monika Jankovská išla za mreže, pri niektorých ďalších sudcoch Ústavný súd vlastne ich prípadnú väzbu znemožnil. Na slobode tak zostala napríklad Jarmila Urbancová, ktorá z pozície podpredsedníčky Najvyššieho súdu de facto riadila slovenské súdnictvo. V minulosti bola Harabinovou pravou rukou, teraz je v Threeme a už aj obvinená z korupcie. Po obvinení požiadala o odchod do dôchodku.
Aj odchod do dôchodku je spôsob, akým by mohlo prísť k obmene sudcov na slovenských súdoch.
Vláda navrhne povinný odchod sudcov z funkcie vo veku 65 rokov z všeobecných súdov. Na Ústavnom súde to bude 70 rokov. Doteraz mala odchody v rukách súdna rada – a v praxi si vyberala, ktorých sudcov navrhne prezidentovi či prezidentke na odvolanie. Bývalí komunistickí sudcovia z generácie Štefana Harabina sú práve vo veku okolo šesťdesiatky. Niektorí odišli do dôchodku už hneď po voľbách.
Napríklad na košickom krajskom súde skončilo až 18 sudcov vrátane predsedu súdu Imricha Volkaia – hlavy najväčšieho rodinného klanu vo východoslovenskej justícii. Do dôchodku odišiel aj jeho podpredseda a dlhoročný šéf združenia sudcov Juraj Sopoliga. Vekové obmedzenie pre sudcov Ústavného súdu by znamenalo, že niektorí súčasní ústavní sudcovia by museli ísť do penzie skôr. Parlamentu by sa tak vytvoril priestor na postupnú obmenu súdu.
V praxi by táto zmena skrátila funkčné obdobie sudcom, ktorých zvolila jednofarebná vláda Smeru – exposlancom Mojmírovi Mamojkovi (ktorý je aj v Threeme) a Jane Laššákovej aj sudkyni Jane Baricovej. Časom by vo funkcii skončil aj podpredseda Ústavného súdu Ľuboš Szigeti. Mojmíra Mamojku by táto zmena poslala do dôchodku takmer okamžite – 70 rokov bude mať už v júli tohto roka.
Koniec politických bábok?
Doslova za dverami je výmena v čele genrálnej prokuratúry, keďže jej súčasnému šéfovi Jaromírovi Čižnarovi sa naplní 16. júla mandát. O rok dlhšie sa v kresle môže udržať špeciálny prokurátor Dušan Kováčik, hoci sám viackrát vyhlásil, že odíde skôr, ako sa 14. mája 2021 skončí jeho funkčné obdobie. V každom prípade ale dôjde vo vedení prokuratúry k výmene stráží a vláda ohlasuje, že sa to môže udiať podľa nových pravidiel. Chce presadiť transparentný a širšiemu okruhu kandidátov otvorený model navrhovania a voľby kandidátov na tieto dve funkcie po vzore volieb kandidátov na ústavných sudcov.
Dnes oboch šéfov prokuratúry môžu navrhovať len poslanci politických strán v parlamente. U ústavných sudcov je okruh nominujúcich podstatne širší, patria tam napríklad aj verejný ochranca práv, profesijné organizácie právnikov či vedecké inštitúcie pôsobiace v oblasti práv.
Zrejme takto by to v budúcnosti malo byť aj v prípade generálneho a špeciálneho prokurátora, navyše, voľbe kandidátov by malo predchádzať verejné vypočutie ako u nominatov na post ústavneho sudcu.
„Zmeny sú potrebné, lebo doterajšia voľba stavala generálneho prokurátora do polohy, že je bábkou v rukách politikov. Navrhovali ho politické strany a volil parlament. To generálneho prokurátora zaväzovalo do budúcna, nemôžeme sa potom čudovať, že sa nevyšetrovali veľké korupčné kauzy s politickým pozadím,“ hovorí prezidentka nadácie Zastavme korupciu Zuzana Petková.
Ak bude šéfa prokuratúry navrhovať viac osôb či profesijných organizácií, podľa nej to zabezpečí širší výber z expertov.
„Spolu s verejným vypočutím kandidátov to zúži možnosť, že poslanci vyberú niekoho, kto by im síce bol po vôli, ale vo výberovom konaní pred očami verejnosti pohorí.“
Súdy už nebudú v každom meste
Pretrhanie korupčných väzieb v justícii si vláda sľubuje aj od reformy súdnej mapy. To znamená, že sa zrejme budú rušiť alebo zlučovať niektoré súdy. Programové vyhlásenie hovorí priamo o nižšom počte súdov. Vytvoria sa nové súdne obvody – a budú sa nanovo obsadzovať funkcie šéfov jednotlivých súdov. V rámci tejto reformy by sa súdy mali aj viac špecializovať. Napríklad niektoré budú riešiť rodinné spory, iné viac obchodných.
V praxi by to znamenalo, že ľudia možno budú viac cestovať – teda že sudcu pre svoj problém nenájdu v najbližšom okresnom meste, ale možno budú musieť vycestovať na druhú stranu kraja. Vláda sľubuje aj stanovenie lehôt na rozhodnutia súdov, aby boli konania rýchlejšie a bolo menej prieťahov. Podporí dôsledné a férové vyvodzovanie subjektívnej zodpovednosti za prieťahy.
Dočkať by sa mali aj dlžníci, ktorí sa chcú slušným spôsobom vysporiadať s minulosťou. Vláda plánuje exekučnú amnestiu pre prípady, že človek má dlh voči verejnoprávnym inštitúciám (napríklad poisťovne), ale určenú časť zaplatí.
Mali by sa vytvoriť aj podmienky na zapojenie sa súkromných veriteľov do exekučnej amnestie.
Nové trestné činy
Zmeny sa dotknú aj trestného práva. Konkrétne pôjde o dva nové trestné činy – tzv. prikrmovanie a ohýbanie práva. Ministerka Mária Kolíková pre Aktuality.sk vysvetlila, že prikrmovaním myslí dary, ktoré dostávajú nielen sudcovia, ale napríklad aj štátni úradníci.
Inšpirovala sa v Rakúsku. „Vo verejnej správe sa nám šíri taký neduh, že tretie subjekty poskytujú rôzne darčeky, spomienkové predmety až po pozvánky do VIP zón, ktoré už nie sú v zanedbateľnej hodnote. Môžu ovplyvňovať obejktívne rozhodovanie. Chceme zamedziť týmto praktikám.“
Podľa jej slov ide najmä o verejné súťaže a obstarávanie. Postihnutý bude môcť byť aj darca, aj obdarovaný. Politik a úradník, ktorý by chodil napríklad na športových či kultúrnych podujatiach do VIP zóny zadarmo, by tak mohol mať problém.
„Ja už ako štátna tajomníčka som dostala množstvo pozvánok do VIP zón, ktoré boli v nezanedbateľnej hodnote. U mňa vždy išli do zberu. Ale dozvedela som sa, že prichádzali aj iným pracovníkom ministerstva a nekončili v zbere.“ Hodnota takéhoto lístka je podľa nej aj nad 100 eur.
Ďalším novým trestným činom by bolo ohýbanie práva, podľa nemeckého vzoru. Malo by ísť o trestanie sudcu, ktorý rozhodne v zjavnom rozpore so zákonom v prospech alebo neprospech účastníka sporu. „My tu nebudeme riešiť, či niekto dostal alebo nedostal úplatok. Budeme riešiť, či rozhodnutie je svojvoľné,“ hovorí Mária Kolíková.
Ministerka si však v tomto bode uvedomuje, že je na tenkom ľade. Podľa nej nebude ľahké v praxi definovať, či nejde len o právny názor sudcu. „Máme rozhodnutia, kde je zjavné, že takto to zákonodarca nemohol myslieť a rozumne uvažujúci sudca nemohol takto rozhodnúť. To sú trestné činy, kde na prvý pohľad nevidíte, čo je biele a čo čierne.“, aktuality.sk
Elitná NAKA podľa zistení Aktuality.sk vyšetruje bývalého šéfa hmotných rezerv nielen pre korupciu. Rieši aj tri veľké zákazky, ktoré Kajetán Kičura podpísal. Policajti ráno zaklopali na dvere Kajetána Kičuru aj jeho otca Rudolfa, lebo oboch podozrievajú, že sa podieľali na viacerých trestných činoch. Mali sa udiať počas horúčkovitých nákupov hmotných rezerv na začiatku koronakrízy, ale aj dávno predtým.
Policajti rozbehli prvé trestné stíhanie vo veci pre podozrenie z korupcie. Na účte Kičurovho otca Rudolfa sa totiž zrazu objavili veľké peniaze. Dôchodca dostal minimálne 200-tisíc eur práve v čase, keď na úrade riadenom jeho synom rozbiehali čudné nákupy ochranných prostriedkov pred koronavírusom.
Podľa informácií Aktuality.sk mala stotisíce poslať jedna zo spoločností, ktorá uspela s lukratívnou zákazkou na nákup zdravotníckeho materiálu. Našej redakcii to potvrdili viaceré dôveryhodné zdroje z prostredia orgánov činných v trestnom konaní. NAKA teraz preveruje, s akým biznisom peniaze súvisia a či môže ísť o úplatok pre bývalého riaditeľa Správy štátnych hmotných rezerv (SŠHR).
Pri podozrení z korupcie ide polícia aj do minulosti. Podozrivých prevodov totiž našla viac a ide o státisícové sumy.
Prokurátor Úradu špeciálnej prokuratúry dal medzičasom súhlas na zadržanie oboch Kičurovcov a aktuálne sa rozhoduje, či budú obvinení. Keďže Kajetán Kičura sa po odchode z čela Správy štátnych hmotných rezerv vrátil do radov sudcov, o jeho stíhaní môže rozhodnúť len prokurátor generálnej prokuratúry.
Škoda v miliónoch a protekcia
Podozrenie z korupcie nie je jediný problém, ktorému Kičura čelí. Polícia začala trestné stíhanie vo veci aj pre pochybné nákupy za éry jeho šéfovania v hmotných rezervách. Vyšetruje, či sa ľudia zo správy rezerv za jeho šéfovania dopustili zločinu machinácií pri verejnom obstarávaní a porušovania povinnosti pri správe cudzieho majetku. Zameriava sa práve na marcové nákupy súvisiace s pandémiou koronavírusu.
Podľa informácií Aktuality.sk z prostredia vyšetrovania sú sporné viaceré medializované zmluvy. Ide o kontrakty s firmami Lacorp, A-testing a Green Day.
Polícia zatiaľ vyčíslila škodu na takmer 39 miliónov eur – teda na hodnotu takmer všetkých nákupov s menovanými firmami. Problém spočíva v tom, že hoci štátny úrad mohol nakúpiť zdravotnícky materiál za rádovo nižšie ceny, neurobil tak. Podľa vyšetrovateľa úmyselne zvýhodnili vybrané firmy, aktuality.sk
Koronavírus: EÚ zmobilizovala pomoc pre Taliansko, Chorvátsko a susedské krajiny
Európska komisia (EK) oznámila, že Európska únia na základe prijatých žiadostí o pomoc prostredníctvom mechanizmu EÚ v oblasti civilnej ochrany koordinuje a spolufinancuje dodávky zásielok zdravotného materiálu nielen do členských štátov, ale aj do krajín v tesnom susedstve EÚ.
Komisia pripomenula, že Slovensko poslalo masky a dezinfekčné prostriedky do Talianska. Vláda v Ríme prostredníctvom mechanizmu EÚ v oblasti civilnej ochrany dostala viacero ponúk pomoci zo strany členských štátov EÚ, vrátane tímov lekárov a zdravotných sestier, a na bilaterálnej báze získala viacero zásielok ochranných prostriedkov.
Rakúsko v posledných dňoch zabezpečilo zásielku ochranných rukavíc a dezinfekčných prostriedkov do Chorvátska.
Eurokomisár pre krízové riadenie Janez Lenarčič v tejto súvislosti spresnil, že koronavírus nepozná hranice a spolupráca medzi štátmi je jediným spôsobom, ako ho zastaviť. Lenarčič dodal, že koordinačné centrum EÚ pre reakcie na núdzové situácie nepretržite pracuje na zaistení podpory pre všetky členské štáty, ktoré o to požiadajú.
Podľa jeho slov Európska únia v rámci boja proti šíreniu pandémie pomáha aj krajinám vo svojom tesnom susedstve. Rakúsko zaslalo ochranné rukavice, dezinfekčné prostriedky a ďalší zdravotnícky materiál aj do Bosny a Hercegoviny, Severného Macedónska, Čiernej Hory a Moldavska. Srbsko rovnako z Rakúska získa prikrývky, matrace a stany pre migrantov nachádzajúcich sa na území tejto krajiny. Ide o súčasť väčšej podpory Európskej únie pre západný Balkán a susedský región, ktorá zahŕňa najmä finančnú pomoc, aktuality.sk
Premiér Igor Matovič (OĽaNO) sa vrátil k svojej starej záľube. Tentoraz však detektorom lži nechce testovať morálnu spoľahlivosť svojich spolustraníkov, ale vedenie polície. Vláda sa k tomu dokonca zaviazala v programovom vyhlásení. „To je veľmi šokujúce a varovné. Je to jednoducho signál, ktorý hovorí, že slovenská polícia je prelezená všetkým zlým. Príde mi to pomätené a nešťastné,“ hovorí bezpečnostný analytik a bývalý náčelník českej Vojenskej spravodajskej služby Andor Šándor.
Policajný prezident a vrcholoví predstavitelia Policajného zboru a policajnej inšpekcie budú pri prijímaní na vysoké riadiace funkcie podrobení skríningovému vyšetreniu, tzv. detektoru lži. Podľa programového vyhlásenia vlády budú takéto
vyšetrenie musieť absolvovať minimálne jedenkrát ročne. Ako vnímate tento návrh?
Podrobovať každý rok vysokých funkcionárov polície detektoru lži sa mi zdá veľmi excesívne a brutálne vyjadrenie nedôvery slovenskej polícii. Ak toto vláda naozaj chce, musí mať neuveriteľnú nedôveru v Policajný zbor. To je šokujúce a varovné. Je to signál, že slovenská polícia je prelezená všetkým zlým. Príde mi to pomätené a nešťastné. Mám z toho zlý pocit, v takejto atmosfére by som nechcel byť na Slovensku policajtom.
Viete o podobnom prípade v inej rozvinutej krajine?
Nie, aj keď to neznamená, že to tak nikde inde nie je. Dať to do programového vyhlásenia vlády mi naozaj príde ako silný moment pre všetkých, ktorí politiku na Slovensku sledujú. Osobne mám pocit, že kroky slovenského premiéra sú minimálne nešťastné a nevykazujú, že nová vláda je vedená skutočne v prospech celej veci. Treba počkať aj na reakciu slovenskej bezpečnostnej komunity vrátane samotných policajtov.
V spravodajských službách sa detektor lži používa relatívne bežne, akú s ním máte osobnú skúsenosť?
Spomenul by som dávnu cestu do USA, kde sme sa po revolúcii šli bližšie oboznámiť s problematikou detektora lži. Dostali sme tam jasné odporúčanie, že pokiaľ to nepovažujeme za nutné, mali by sme si to radšej rozmyslieť. My sme to nakoniec v službe zaviedli. Nemalo to vtedy ešte právnu oporu, ale bolo možné využiť to pri bezpečnostných previerkach ľudí, ktorí mali vo zväzkoch Štátnej bezpečnosti záznamy o činnosti, ale bez ďalšieho obsahu. Dali sme im preto možnosť preukázať s pomocou detektora lži, že vedenie ich zväzku bolo klamlivé a nie je dôvod ich pre minulé pôsobenie zbaviť výkonu funkcie.
Aký máte teda postoj k používaniu detektora lži?
Apriori proti detektoru lži nie som, ale musí byť používaný skutočne tak, aby sa to nestalo len nejakým nástrojom zlovôle tých, ktorí to používajú. Bol by som opatrný pri jeho používaní.
Do akej miery sú vôbec výsledky spoľahlivé?
Problematické je, že chcú detektor používať na odhalenie korupcie. Tá sa však na detektore preukazuje veľmi ťažko. Korupcia zvyčajne prebieha medzi dvoma ľuďmi a veľmi skryte. Nakalibrovanie detektora tak, aby vzruchy testovaného človeka naozaj preukázali, či klame, alebo nie, je veľmi ťažké. Musíte vytvoriť pomerne dlhý príbeh, ktorého sa testovaný svojimi odpoveďami musí zúčastniť. Ľudia, ktorí príbeh detektoru zostavujú, musia byť veľmi skúsení. Inak dosiahnete výsledok, ktorý nemusí vôbec nič znamenať. Test vyhodnocuje s istým záverom odborník, ktorý ho aj nastavil. Ten záver toho môže indikovať viac a nemusí byť úplne jasný./agentury/
Koronavírus: Na umelú pľúcnu ventiláciu je v Maďarsku napojených 82 pacientov
Na umelú pľúcnu ventiláciu je napojených v Maďarsku 82 pacientov s ochorením COVID-19, informoval v utorok krízový štáb .Medzi nimi sú aj štyridsiatnici a päťdesiatnici. Celkovo je v krajine hospitalizovaných 842 ľudí nakazených novým druhom koronavírusu.
Prevažná väčšina infekcie sa objavuje v uzatvorených spoločenstvách, akými sú domovy dôchodcov a nemocnice.
V súčasnosti zaznamenali nákazu koronavírusom SARS-CoV-2 už v 20 domoch seniorov, z nich však iba v troch je väčší počet osôb s pozitívnym výsledkom testu, v ďalších sú iba ojedinelé prípady, povedala šéfka Úradu štátnej zdravotnej služby (ÁNTSZ) Cecília Müllerová, aktuality.sk
Koziak: Niektoré ciele vlády sú nereálne
Vláda v posledný možný deň - pondelok - predstavila rozsiahle programové vyhlásenie. Podľa politológa Tomáša Koziaka je ambiciózne. V čom vidí jeho pozitíva a v čom jeho negatíva?
Ako by ste zhodnotili programové vyhlásenie vlády ako celok?
Keby som ho mal charakterizovať veľmi jednoduchým vyjadrením, tak je veľmi ambiciózne. Tá ambicióznosť nie je daná len rekordným počtom strán, ale určite aj cieľmi, ktoré tam sú.
Vedeli by ste vyzdvihnúť isté pozitíva, ktoré by boli pre našu spoločnosť prospešné?
Jedno z prvých pozitív je veľmi rozsiahla sekcia, ktorá sa týka navrátenia dôvery ľudí v právny štát. Opatrenia v rámci súdnictva sú rozsiahle a veľmi zaujímavým spôsobom nastavené. Preto by som toto hodnotil ako niečo, čo by mohlo byť zaujímavé a v podstate splniteľné, pretože netreba veľké finančné prostriedky na realizovanie. Ďalej to, čo je pre mňa, ako človeka, ktorý sa zaoberá zahraničnou politikou a medzinárodnými vzťahmi, zaujímavé, je určite to, že sa tam po prvýkrát píše o hybridných hrozbách a o hrozbách, ktoré z toho pre bezpečnosť Slovenska vyplývajú.
A negatívne aspekty?
Negatívnym aspektom je miestami prílišná ambicióznosť. Myslím si, že niektoré veci napríklad v oblasti sociálnej politiky aj vzhľadom na súčasný priebeh koronakrízy, ktorej ekonomické dôsledky nepoznáme, asi nebudú môcť byť realizovateľné. Predpokladám, že po tejto stránke bude veľa ľudí vládu kritizovať. Či už zo strany politikov, ale aj občanov, ktorí očakávajú, že tieto sociálne opatrenia sa naplnia. Takisto ide aj o výstavbu nájomných bytov. Chápem, že to bola asi jedna z priorít strany Sme rodina, ale asi ťažko sa teraz na to zoženú peniaze.
Ďalej ma sklamalo, že táto vláda nemá záujem riešiť zmenu či reformu volebného systému. Je to téma, ktorú pred voľbami komunikovali asi aj všetky zo strán, ktoré tvoria súčasnú vládu, a ktorá išla do zabudnutia. Bola to najmä strana Za ľudí a OĽaNO, ktoré hovorili, že zmena volebného systému by mohla byť na stole. V programovom vyhlásení však o tom nie je ani len zmienka.
Dá sa v zásade konštatovať, či je vhodnejšie, aby bolo programové vyhlásenie ambicióznejšie s tým, že nie všetko sa splní, alebo má byť skôr menej prepracované, no zas realistickejšie?
Jedno aj druhé má svoje výhody, respektíve tí, ktorí chcú kritizovať programové vyhlásenie, tak by ho kritizovali tak či tak. Na jednej strane, ak je programové vyhlásenie ambiciózne napísané a je tam spomenutých veľa vecí, tak sa, samozrejme, budú ozývať pochybnosti o splniteľnosti stanovených predsavzatí. Na druhej strane, ak by programové vyhlásenie bolo skromnejšie, realistickejšie, či ako sa povie „viac nohami na zemi," tak opäť by mohlo byť kritizované, že veď čo tá vláda chce robiť, keď má štyri roky a poriadne nič nemá v pláne. Takže nájsť zlatú strednú cestu je skutočne veľmi problematické.
Avšak možno kvôli voličom asi radšej nech tie ambície sú možno vyššie, pretože radšej potom kresať, ako mať tie ambície nižšie a nemať čo napĺňať. Samozrejme, nesmie to byť však vyslovene nerealistické a v niektorých momentoch tak však vyzerá. Najmä čo sa týka sociálnej oblasti a sociálnych bytov.
Počas prejavu premiéra Matoviča v pléne Národnej rady opoziční poslanci odišli z rokovacej sály. Čo tým mohli sledovať?
Zaregistroval som, že poslanci za Smer vstali a odišli z rokovacej sály. Nesvedčí to o kvalite parlamentnej kultúry. Parlament je od slova rozprávať a prejavovať svoje názory. Tí poslanci sú tam práve kvôli tomu, aby diskutovali, aby počúvali druhých a možno precizovali názory, ako možno ten štát urobiť lepšie fungujúcim.
Bez počúvania a sedenia v rokovacej sále sa to jednoducho nedá. Tiež to nesvedčí o tom, že by Smer chcel byť konštruktívnou opozíciou, pretože konštruktívna opozícia sedí v sále, počúva, diskutuje, rozpráva. Zároveň to nie je ani dobrý signál pre voliča. Samozrejme, možno to skalné jadro voličov Smeru, ktorí súhlasia s radikálnou rétorikou predsedu strany Roberta Fica, ocení. No pre časť Smeru, ktorá sa snaží byť konštruktívnejšou opozíciou, ako sa to možno snaží prezentovať bývalý premiér Peter Pellegrini, to asi nemusí byť celkom ich šálka kávy./agentury/
Dago Daniš: Kaliňákovi a Počiatkovi vyschlo v krku
Môžeme predpokladať, že viacerým z nich vyschlo v krku. Nielen preto, že polícia zasahovala v dome Kajetána Kičuru a preverovala podozrenia z korupcie pri nákupoch štátnych hmotných rezerv. O niečo viac ich musí znepokojovať zámer ministra financií upratať na Finančnej správe. A odstaviť z jej vedenia podnikateľov, ktorí roky kryli podvody Bašternáka a Kočnera. Alebo skupín prepojených na podnikateľov Kaliňáka a Počiatka.
Dúfajme, že v upratovaní bude vláda dôsledná. Finančná správa je prelezená „našimi ľuďmi“ na všetkých stupňoch riadenia. Dokonca aj po voľbách a víťazstve Matoviča rátali s tým, že si udržia pozície. Makó mal podľa našich informácií ponúkať dohody ľuďom z tímu Matoviča. So zámerom rozširovať si vplyv vo Finančnej správe. Ak by bol v týchto hrách úspešný, „naši ľudia“ z pozadia Smeru by mali ďalej pod kontrolou jednu z najsilnejších zbraní štátu.
Dnes Bašternákovi hrozí niečo oveľa vážnejšie – že mu to spočítajú. Doslova. Všetko závisí od Finančnej správy. Ak daniari vyšetria všetky bašternákovské obchody a vratky DPH z minulosti a vypracujú súhrnný protokol, Bašternákov prípad sa pravdepodobne opäť otvorí.
Bašternák bol totiž aj po odsúdení ďalej pod ochranou. Finančná správa si neplnila povinnosť a nevypracovala súhrnný protokol o všetkých daňových podvodoch Bašternákových firiem. Podľa bývalého poslanca SaS Rajtára mohol Bašternák cez fiktívne DPH okradnúť štát o viac ako 10 miliónov eur. Ak by sa to potvrdilo, Bašternákovi by hrozil vyšší trest.
Ani Bašternák však nepatrí medzi najväčšie výzvy pre nové vedenie Finančnej správy. Zájsť by sa mohlo oveľa, oveľa ďalej. Priamo na najvyššie poschodia – ku Kaliňákovi a Počiatovi.
V roku 2016 sa stala pozoruhodná vec. Podvodník s DPH Varga sa pri stíhaní a vypočúvaní rozhodol spolupracovať. Prehovoril. Podrobne opísal, ako sa mali skupiny dépehačkárov deliť o milióny eur s ľuďmi Kaliňáka a Počiatka. Pri miliónových podvodoch s DPH a pri pochybných tendroch mali odovzdávať hotovosť asistentom ministrov.
Krátko na to prišla odveta. Právnik Marek Para (áno, ten Kočnerov) „spracoval“ svedka Vargu a všetko sa otočilo. Varga odvolal výpovede proti Kaliňákovi a Počiatkovi. A potopil prokurátora Špirka.
Pre začiatok na to bude stačiť, ak sa vyšetrovanie Fiančnej správy a polície zameria na zistenia prokurátora Špirka z roku 2016. A na pôvodné svedecké výpovede Vagru, že cez daňové a tendrové podvody sa mali dvaja ministri obohatiť o 200 miliónov eur.
Mimochdom, podobné svedectvo ako Varga poskytol aj stíhaný podvodník Chovanec. Aj on pôvodne trvrdil, že z miliónových daňových podvodov rôznych kriminálnych skupín mali nepriamo, cez „provízie“, profitovať dvaja ministri – Robo a Strapatý.
V ďalšej fáze by sa vyšetrovanie Kriminálneho úradu Fiančnej správy mohlo zamerať na všetky firmy, ktoré v minulosti vo veľkom podvádzali s DPH. A ktoré by mohli dodať ďalších svedkov. Ak sa za novej vlády podarí daniarom vyšetriť aspoň tie najväčšie kauzy, Matovič a koalícia zmeny budú mať spolovice vyhraté.
Viacerí súdruhovia to tu roky preháňali. Aj s obžerstvom, aj s pocitom beztrestnosti. Po zmene pomerov by malo nasledovať to, čo v každom normálnom a zdravom štáte – zúčtovanie, aktuality.sk
Exšéf vojenských tajných Ján Balciar začal zarábať astronomické čiastky až potom, čo Aktuality.sk upozornili na jeho miliónový majetok. Hoci polícia v súvislosti s majetkami nič nezistila, nový minister vnútra sa bude prípadom zaoberať.
Bývalý šéf Vojenského spravodajstva Ján Balciar, ktorý sa vzdal funkcie po nástupe novej vlády, lebo sa „cítil unavený“, sa preslávil vlastníctvom vyše dvadsiatky nehnuteľností v odhadovanej hodnote viac ako tri milióny eur. Všetky oficiálne patria aj jeho manželke.
Ako sa k majetkom dostal, nedokázal po celý čas dôveryhodne vysvetliť. Z prepočtov Aktuality.sk však vyplýva, že by si ako dlhoročný štátny funkcionár dokázal iba ťažko zarobiť na rodinné domy, chatu či apartmány na Táloch a v Chorvátsku. A to aj po započítaní päťciferného príjmu, ktorý v posledných mesiacoch dostával.
Pripomeňme, že februárová výplata niekdajšieho šéfa vojenských tajných sa v čistom vyšplhala na úctyhodných 12-tisíc eur, čo je výrazne viac ako zarobia premiér či ministri. O mesiac neskôr to bola ešte zaujímavejšia suma – po započítaní neminutej dovolenky sa Balciarov plat v hrubom dostal na závratných 43-tisíc eur, čo je v čistom čosi vyše 30-tisíc eur.
Zaujímavé sú tiež okolnosti, za akých sa absolvent poľnohospodárskej univerzity v Nitre dostal k viacerým lukratívnym objektom. Niečo nakúpil od muža s väzbami na kriminálne prostredie, viaceré mu daroval otec – dôchodca.
Dary od otca aj nákupy od pochybnej osoby
Hoci polícia uzavrela preverovanie Balciarovho majetku deň pred nástupom kabinetu Igora Matoviča (OĽaNO), podozrenia zostávajú. Polícia síce nezistila legalizáciu príjmu z trestnej činnosti, neodpovedala však na otázku, či preverovala aj nákupné ceny Balciarových nehnuteľností.
Z prepočtov Aktuality.sk pritom vyplýva, že napríklad štýlové apartmány v turisticky vychytenej lokalite v Nízkych Tatrách získal bývalý šéf vojenského spravodajstva za podozrivo nízku cenu. Tri z nich pritom kúpil od od Pavla Pančíka. Osoba s rovnakým menom podnikala s pravou rukou mafiánskeho bosa Mikuláša Černáka – Jánom Kánom.
Ďalších 12 apartmánov zas dostal do daru od otca, ktorý začal s ich nákupmi pár mesiacov potom, ako syn nastúpil do kresla šéfa Vojenského spravodajstva. Za aké ceny nehnuteľnosti získal, zostáva záhadou. „Môžete sa ma pýtať, ja vám nebudem odpovedať, vďaka,“ reagoval na otázky JUDr. Balciar starší v minulosti a zložil telefón.
Muži zákona odložili ad acta aj prípad možného tunelovania tajnej služby z éry kontroverzného Ľubomíra Skuhru, v ktorom figurovalo aj Balciarovo meno. V 14-stranovej správe o podozrení z rozsiahleho tunelovania Vojenského spravodajstva za prvej Ficovej vlády sa spomínalo, že na Balciara mala byť prepísaná jedna nehnuteľnosť z majetku Vojenskej spravodajskej služby. Vyšetrovateľ vo februári 2015 trestné stíhanie zastavil, lebo skutok „nie je trestným činom a nie je dôvod na postúpenie veci“.
Viac svetla do kauzy Balciarových majetkov však môžu vniesť nasledujúce týždne. Nový minister vnútra Roman Mikulec (OĽaNO) sa totiž plánuje na prípad majetkových pomerov exšéfa vojenských tajných pozrieť, čo potvrdila jeho hovorkyňa Barbara Túrosová.
„Minister vnútra sa plánuje s prípadom Jána Balciara v najbližších dňoch dôkladne oboznámiť a určite sa ním bude podrobne zaoberať,“ uviedla.
Astronomický plat ako zásterka?
Keď Balciar vysvetľoval vlastníctvo nehnuteľností pred parlamentným výborom pre kontrolu Vojenského spravodajstva, argumentoval práve výškou svojho príjmu – tá bola pritom aktuálna iba od marca 2019.
Mzda vysokého štátneho funkcionára mesiac od mesiaca kolísala. Vo februári tohto roka sa s odmenami a príplatkami vyšplhala na 17-tisíc eur v hrubom, čo znamená, že mu na účte pristálo zhruba 12-tisíc. V marci 2020 dosiahla rekordnú výšku. Keď sa mu k platu pripočítala nemitutá dovolenka či príspevok za nosenie civilného odevu vo výške 633,24 eur, v hrubom zarobil 43-tisíc eur.
Astronomické čiastky však podľa zistení Aktuality.sk dostával Balciar až po medializácii jeho miliónového majetku.
Prvé z odhalení o podozrivých majetkoch Balciara priniesli Aktuality.sk začiatkom marca 2019. Otázky dostal už vo februári. Práve koncom marca pritom začal Balciar dostávať zvýšené odmeny a príplatky, ktoré mu príjem nafúkli na takmer dvojnásobok.
Štedré zárobky vyplácané z peňazí daňových poplatníkov mu odobril vtedajší minister obrany Peter Gajdoš, ktorého jeho nástupca Jaroslav Naď (OĽaNO) označil za „tichého pozorovateľa“.
„Plat mu určuje minister a som veľmi prekvapený, že exminister Gajdoš sa rozhodol takým spôsobom schvaľovať plat a príplatky. A že Balciarovi od marca minulého roka každomesačne schvaľoval odmeny vo výške platu poslanca alebo ešte vyššej,“ uviedol Naď v rozhovore pre Aktuality.sk.
Exminister Gajdoš nepovedal, prečo podpísal zvýšenie Balciarovho platu v čase, keď sa prevalili informácie o jeho početných nehnuteľnostiach. „Platové náležitosti vrátane odmien boli riaditelovi VS a ostatným príslušníkom VS vyplácané v zmysle platnej legislatívy,“ zhrnul.
Gajdoš neprezradil ani to, čo sa stalo s Balciarovými majetkovými priznaniami. Bývalý šéf vojenských tajných poprel, že by jeho príjem stúpol v čase, keď vznikli podozrenia ohľadom jeho majetku.
Vášnivý turista betónoval v národnom parku
Symbolická kvapka z Balciarovho majetku napokon skončila aj v projekte, ktorý by mal slúžiť verejnosti. Na slovenské pomery luxusná turistická útulňa vyrástla v Národnom parku Nízke Tatry hneď vedľa jeho budúcej chaty Barborka.
Hoci objekt ešte nestojí, Balciar ho buduje na mieste niekdajšej štátnej chaty Barbora. Nehnuteľnosť v chránenej lokalite sa dostala od ministerstva obrany k Balciarovi cez už spomínaného Pavla Pančíka. Muž spájaný s kriminálnym prostredím predal Balciarovi aj tri apartmány na Táloch.
Späť však k ministerskej chate Barbora, ktorú sa exšéf vojenského spravodajstva rozhodol prebudovať na komfortné horské sídlo so saunou. Balciar starú chatu ministerstva zbúral a na jej mieste dnes stoja rozsiahlejšie základy novej stavby. Keď sme boli na stavenisku v auguste minulého roka, okolo zvážnice bol rozliaty betón a stavenisko bez povinného označenia s informáciami o stavebnom povolení a dodávateľovi stavby.
Balciar nepovedal, koľko do útulne investoval.
Nie je pravdou, že môj príjem stúpol práve v čase, keď vznikli podozrenia týkajúce sa nášho majetku. Zavádzate a účelovo vytvárate klamlivé konštrukcie, ktoré vám vyhovujú, aby ste človeka očiernili. Môj príjem poznáte len za prvé tri mesiace tohto roku a to z dôvodu, že som bol verejný funkcionár. V predchádzajúcom období som verejný funkcionár nebol, preto môj príjemn nepoznáte. Nepracujete s faktami, lebo ich nemáte alebo máte len malú časť. Preto, ako som uviedol, pracujete len s domnienkami, ktoré si účelovo prispôsobujete pre vlastné záujmy reportáže. Otázkou zostáva, či to robíte len sám alebo na niekoho pokyn, aktuality.sk
Vodca KĽDR Kim je na tom zle, uviedla CNN. Južná Kórea to poprela
Juhokórejská vláda v utorok poprela správy o tom, že by bol severokórejský vodca Kim Čong-un vo vážnom stave po operácii. Podľa Reuters to uviedla agentúra Jonhap s odvolaním sa na vládneho činiteľa. S informáciou o Kimovom podlomenom zdraví pôvodne prišla televízia CNN ktorá sa odvolávala na nemenovaný zdroj z americkej vlády. KĽDR ani úrady USA sa k záležitosti zatiaľ oficiálne nevyjadrili.
Špekulácie o Kimovom zdravotnom stave vypukli už v polovici apríla, kedy sa 36-ročný autoritársky vodca výnimočne a bez vysvetlenia neobjavil na oslavách narodenín svojho dedka a zakladateľa KĽDR Kim Ir-sena. Naposledy bol na verejnosti o štyri dni skôr na rokovaní vlády.
Webový portál Daily NK, ktorý údajne získava informácie od severokórejských prebehlíkov, napísal s odkazom na svoje zdroje, že sa Kim zotavuje po „kardiovaskulárnom chirurgickom zákroku“.
Vodcovo zdravie je podľa portálu podlomené, pretože má nadváhu, fajčí a je prepracovaný. Juhokórejské ministerstvo zjednotenia, ktoré má na starosti vzťahy medzi oboma krajinami na Kórejskom polostrove, už skôr uviedlo, že informácie CNN a Daily NK nemôže potvrdiť. V rovnakom duchu sa vyjadrila aj kancelária juhokórejského prezidenta, podľa ktorej sa v KĽDR nedeje nič neobvyklé.
Zahraničná kancelária čínskej komunistickej strany Reuters takisto oznámila, že nemá informácie o tom, že by bol Kim Čong-un vážne chorý. Čína je najbližším medzinárodným spojencom KĽDR. Severná Kórea v posledných týždňoch vypálila niekoľko rakiet krátkeho doletu. Podľa analytikov išlo rovnako o súčasť osláv Kim Ir-senových narodenín. Kim Čong-un však vojenské testy výnimočne nepozoroval a ani sa o nich nezmienila štátna televízia.
KĽDR prísne kontroluje všetky informácie, ktoré sa týkajú jej vodcu, okolo ktorého v krajine panuje veľmi silný kult osobnosti. Pozorovatelia sa preto musia spoliehať buď na indície zo štátnej propagandy alebo na zdroje vo vnútri režimu. Aj tajné služby sa pritom niekedy ohľadom udalostí v krajine mýlia. Neprítomnosť vodcov na verejných oslavách vzbudzuje špekulácie o ich zdraví, ktoré však často nie sú podložené./agentury/
Akcia Rezervy: NAKA zasahuje u Kajetána Kičuru
NAKA od utorňajšieho rána zasahuje v rámci akcie Rezervy na strednom Slovensku. V Žilinskom a Banskobystrickom kraji vykonáva zaisťovacie úkony v súvislosti s korupčnou trestnou činnosťou z prostredia Správy štátnych hmotných rezerv SR.
„Vzhľadom na prebiehajúce vyšetrovanie v tejto chvíli bližšie informácie nie je možné poskytnúť,“ uviedla polícia. Denník N informuje, že NAKA zasahuje v rámci tejto akcie aj v dome u bývalého šéfa SŠHR Kajetána Kičuru, kde má realizovať domovú prehliadku. Domová prehliadka má súvisieť s podozreniami z machinácií pri verejnom obstarávaní.
Denník ďalej informuje, že prokurátor Úradu špeciálnej prokuratúry dal súhlas na zadržanie Kajetána Kičuru, aj jeho otca. Nasledovať bude rozhodovanie o tom, či sa zadržaným vznesie obvinenie.
NAKA ešte v marci začala „ex offo“ trestné konanie pre medializované informácie o pochybeniach SŠHR pri obstarávaní zdravotníckeho materiálu v súvislosti s pandémiou ochorenia COVID-19 a kúpe bytov na Konventnej ulici v Bratislave. Predseda vlády SR Igor Matovič (OĽaNO) 22. marca po kontrole na SŠHR poznamenal, že vtedajší predseda SŠHR SR Kajetán Kičura nemá dôveru vlády.
Následne 24. marca vláda na návrh ministra hospodárstva Richarda Sulíka (SaS) Kičuru z funkcie predsedu SŠHR odvolala. Dôvodom boli pochybenia pri obstarávaní zdravotníckeho materiálu v súvislosti s pandémiou nového koronavírusu. Kičura odmietol obvinenia súvisiace s uzavretím zmlúv SŠHR, ale aj podozrenia spojené s dvoma bytmi, ktoré kúpil jeho syn.
Kajetán je „môj prvý skalp“, reagoval na Facebooku premiér Igor Matovi. /agentury/
Neviem, či vďačím za funkciu Jánovi Balciarovi, ale určite som vďaka nemu získal množstvo preferenčných krúžkov a dostal som sa medzi šiestich kandidátov s vyše 100-tisíc krúžkami. Ale odborníkom na obranu som bol aj predtým.
Je dobre, že VS má takú vysokú mieru autonómnosti alebo by malo byť viac podriadené ministerstvu?
Vojenské spravodajstvo je veľmi dôležité. A robí veľa potrebných vecí. Ale v niektorých veciach bolo odtrhnuté od reality, robilo si, čo chcelo, a exminister Peter Gajdoš (nominant SNS, pozn. red.) bol iba tichý pozorovateľ – zrejme si ani neuvedomoval, čo sa deje. Dialo sa tam viacero neprípustných vecí a vo viacerých prípadoch zlyhali konkrétni ľudia.
Stále však platí, že bremeno kontroly VS bude ležať najmä na pleciach nového šéfa?
Rozhodne by šéf VS mal byť morálne nespochybniteľný. Je to jeden z najdôležitejších ľudí pre bezpečnosť štátu. Ak je tam človek, ktorý je nonstop spochybňovaný – a oprávnene – nemá čo robiť na čele VS, lebo spochybňuje jeho činnosť. Nech potom VS urobí čokoľvek správne, vždy bude viditeľné to, že jeho šéf má problém s dôveryhodnosťou.
Kontrola odposluchov a tajných
A čo s už spomínanou vyššou mierou kontroly?
VS je momentálne slabo kontrolovateľné a aj inštitúty, ktoré vznikli na jeho kontrolu, nefungovali adekvátne.
V niektorých oblastiach môže konať výbor na kontrolu činnosti VS, ale ten je informovaný len natoľko, nakoľko to dovolí šéf VS, čiže niekedy je to pro forma.
Nikdy nebola spustená ani parlamentná komisia na kontrolu odposluchov. Koalícia ju štyri roky blokovala.
Vznikne teraz?
Bol by som veľmi rád – ja som rád kontrolovaný. Urobím všetko preto, aby parlament komisiu sfunkčnil. Príde mi však absurdné, keď Robert Fico, zodpovedný za to, že komisia nevznikla, očakáva jej okamžité sfunkčnenie.
Mala by komisia kontrolovať aj staré odposluchy?
Nemám s tým problém. Treba však pamätať na to, že VS niekedy robí opatrenia pre ochranu činiteľov. Môžu nasadiť odposluch na niekoho, aby overili hrozbu. S odstupom času sa nám však môže zdať, že odpočúvanie niekoho – hoci iba na krátky čas – bolo neoprávnené, pričom v tom čase to nemusel vedieť ani minister. Jednoducho to urobilo VS so súhlasom súdu.
Myslím si, že ku každému odpočúvaniu sa dá vrátiť, ale či by mala komisia spätne kontrolovať všetky, to neviem.
V minulosti ste vraveli, že vás odpočúvali z pomsty. Nekompromituje to tajnú službu?
Stojím si za vyjadreniami z minulosti a je neprípustné, aby na základe vyfabrikovaných podnetov súdy odobrili odpočúvanie opozičného politika. Na druhej strane je otázka, či sa v tom vŕtať, lebo by to mohlo viesť k zníženiu kredibility orgánu, za ktorý som zodpovedný.
Nie je zníženie kredibility pri preverovaní potrebné, aby v budúcnosti mohlo byť VS dôveryhodné?
Treba najmä prijať systémové opatrenia, aby k tomu nedochádzalo. Sfunkčniť komisiu a zabezpečiť adekvátne personálne nominácie. Niektorí ľudia si dlhodobo koledovali, aby vo VS nepôsobili.
Najmä za pôsobenia vlád Smeru platilo, že čím viac mal človek problém s morálnym kreditom, tým vyššie sa v spravodajských službách dostal, čo je absurdné. Chcel by som, aby bolo VS odpolitizované.
Ako to chcete v praxi dosiahnuť? Dokážeme VS odpolitizovať bez toho, aby jeho šéf nebol výsledkom politickej nominácie?
Ja som si vybral človeka, za ktorým si stojím. Súhlasili s ním aj predseda vlády a minister vnútra, je to dlhoročný profesionál a nikdy nebol v politickej strane.
Ak prejde bezpečnostnými procesmi, nastúpi ako šéf VS. Nebude politik, jeho úloha bude zvýšiť dôveryhodnosť VS, aby nebola jediná správa o zneužívaní tajnej služby či dokonca o podozrivých majetkoch šéfa VS.
Samozrejme, to neprezradím, lebo ešte nie je vo funkcii. V prípade žiadnej pozície s takým bezpečnostným aspektom sa to nerobí, ide o dôverné informácie. Aj keby ste mi povedali jeho meno, aj tak by som vám ho nepotvrdil.
Poviem len toľko, že na danom človeku je podľa všetkého dohoda a prechádza len formálnym procesom. Momentálne prechádza bezpečnostnou previerkou.
Istý čas vláda ohlasovala nominácie vopred, potom to prestalo platiť všeobecne. Predseda Sme rodina Boris Kollár sa vyjadril, že nebude hovoriť o svojich nominantoch, lebo mu ich odpália médiá. Nie je to podobné?
Nemyslím. Ani ako predstaviteľ OĽaNO som sa počas kreovania vlády nevyjadroval, koho a kde plánujeme obsadiť, lebo kým to nie je reálne, nikto si nie je svojou pozíciou istý. A to platí aj v prípade budúceho riaditeľa VS.
Kontrola šéfa VS
Bude budúci šéf VS skladať účty verejnosti nielen počas výkonu funkcie, ale aj pred nástupom, čo sa týka napríklad jeho odborných predpokladov či majetkových pomerov?
Riaditeľ VS bude verejným funkcionárom, bude podávať majetkové priznanie, bude transparentnejší ako jeho predchodca. Som však presvedčený, že riaditeľ VS nepatrí do médií.
Považoval som za absurdné, keď dnes už bývalý riaditeľ VS prišiel do spravodajskej televízie, aby vysvetlil svoje majetkové pomery. Bolo to to najhoršie, čo mohol spraviť. A videl som aj na ňom, že bol veľmi sklamaný z uvedenej relácie a že by to neskôr asi prehodnotil.
Riaditeľ VS nemá chodiť do médií, má ministrovi obrany ako jedinému oprávnenému príjemcovi poskytovať informácie a minister obrany rozhodne, kam bude táto informácia postúpená. To je úloha VS, nie naháňať opozičných politikov a chodiť do médií vysvetľovať majetky svojich členov.
V takom prípade sa však nič zásadné v otázke transparentnejšieho fungovania a kontroly VS nezmení. Nepomohlo by, keby nový kandidát presvedčil verejnosť o svojich kvalitách ešte pred nástupom do funkcie?
Pri osobe, o ktorej sa bavíme, musí byť jej kariéra dôkazom odborných aj morálnych kvalít. Horúci adept na šéfa VS pôsobil aj v zahraničí, má medzinárodný kredit. Nemyslím si, že by niekto mohol spochybňovať jeho odbornosť.
Hoci sa možno v tejto otázke nezhodneme, nemyslím si, že by mal riaditeľ VS, Slovenskej informačnej služby či Kriminálneho úradu finančnej správy vystupovať v médiách.
Novému šéfovi VS sa momentálne robia previerky. Doteraz ich nemal?
Previerka na prísne tajné platí päť rokov. Aj ja si teraz previerku obnovím, to isté sa týka i jeho. Má previerku, istým stupňom disponuje aj v súčasnosti, ale nemá najvyšší stupeň. Na pozíciu šéfa VS je previerka komplexná, preto to istý čas trvá.
Keďže šéfovia tajných služieb by sa nemali objavovať v médiách, plánujete napríklad vy viac informovať o vojenskom spravodajstve?
Ak bude treba spomínať VS, pri kauzách budem konať naozaj veľmi konzekventne. Na rozdiel od môjho predchodcu mám rezort v rukách, takže mám vplyv aj na personálne otázky bez toho, aby mi to ktokoľvek zakazoval alebo povoľoval.
Keď bude VS za čo chváliť, tak budem chváliť. Urobím to s rovnakou hrdosťou ako dnes, keď chválim rôzne súčasti rezortu.
Majetok Jána Balciara však stále zostáva bez dôveryhodného vysvetlenia, hoci jeho meno sa objavilo aj v správe zosnulého námestníka riaditeľa služby Vladimíra Suchodolinského o tunelovaní tajnej služby. Nepoškodzuje to kredit VS?
Kredit akejkoľvek spravodajskej služby je veľmi dôležitý. Samozrejme, že to nie je len o tom, čo si myslí verejnosť, ktorá si o VS najmä „vďaka“ pôsobeniu Jána Balciara vytvorila negatívny obraz.
Väčší problém však je, že počujem zvnútra, ako negatívne ovplyvnil ich činnosť. Väčšina ľudí vo VS sú profesionáli. To, že niekoľkí ľudia priamo riadení Balciarom narobili problémy, je fakt. Rovnako to, že to poškodilo renomé služby na verejnosti, vnútri aj v zahraničí.
Momentálne držíte v rukách všetky karty. Ste nadriadený VS, máte dohľad nad majetkovými priznaniami Jána Balciara, ktorý poškodil jej meno. Čo s tým plánujete urobiť?
Bývalý riaditeľ dával priznania môjmu predchodcovi. Nemám pred sebou zložku s názvom majetkové priznania Jána Balciara. On ich odovzdal a kde skončili, netuším. Treba sa pýtať bývalého pána ministra, ako ich vyhodnocoval, nakoľko mu záležalo, aby to bolo v poriadku.
Čo sa týka Balciarovho majetku, už som vyjadril svoj názor, za ktorým si stojím. Zároveň platí, že to nie je v rukách ministra obrany. Bolo to v rukách bývalého ministra. Ja nechávam voľné ruky orgánom činným v trestnom konaní.
Neskúšali ste zistiť, čo sa s Balciarovými majetkovými priznaniami stalo?
Poviem vám úprimne, neviem presne, aká je legislatíva, či môžem ako nový minister žiadať majetkové priznania bývalého zamestnanca rezortu. On splnil povinnosti zo zákona voči bývalému ministrovi – ten neviem, kde odkladal majetkové priznania. A či ich musel odkladať.
Plánujete čakať v prípade podozrení len na políciu?
Ak budeme hovoriť o veciach, ktoré sa týkajú zmlúv, projektov ministerstva, tam všetky kontrolné činnosti fungujú. Už pred mojím príchodom na ministerstvo bolo prijatých viacero opatrení a ich výsledky sú dnes plne v rukách orgánov činných v trestnom konaní. Viaceré z podaní pritom smerovali z ministerstva. Mnohokrát ma na niečo upozornili aj zamestnanci, ktorí požiadali o ochranu pre „whistleblowerov“.
Podľa našich informácií začal Balciar dostávať vyššie odmeny práve v čase, keď sa začalo informovať o jeho majetku. Je to pravda?
Balciar mal vysoko nadštandardný plat. Prekvapil viacerých ľudí vrátane členov výboru na kontrolu VS. Jeho výplata bola vyššia ako výplata predsedu vlády.
Vo februári mu na účet odišlo 12-tisíc v čistom.
Áno, je to pravda. Za marec dostal v hrubom – spolu s preplatenou dovolenkou – 43-tisíc eur. To je naozaj nepochopiteľné.
A kto je za to zodpovedný?
Treba sa spýtať ministra, ktorý mu schvaľoval odmeny, určil príplatok a ďalšie špeciálne príplatky. Keď som si porovnal príjem šéfa VS a náčelníka generálneho štábu, bolo to neporovnateľné.
Ako sa to dá do budúcnosti zmeniť, aby sa podobné „nepochopiteľné“ veci nediali?
Ja môžem garantovať, že nový šéf VS nebude mať ani zďaleka taký plat. Plat mu určuje minister a som veľmi prekvapený, že exminister Gajdoš sa rozhodol takým spôsobom schvaľovať plat a príplatky. A že Balciarovi od marca minulého roka každomesačne schvaľoval odmeny vo výške platu poslanca alebo ešte vyššej.
Aj odmeny za marec stihol schváliť bývalý minister Gajdoš?
Áno. Hoci som nastúpil 21. marca, všetky náležitosti už boli schválené mojím predchodcom.
Je vôbec možné mať 21. schválenú odmenu za celý mesiac?
Asi ju mal schválenú po 21. marec.
Výsledok je teda taký, že hoci Balciar dostal enormne veľký plat, vyšší ako minister či premiér, nič sa s tým nedá urobiť. A keď v budúcností príde iný Gajdoš a iný Balciar, tak sa situácia zopakuje a nikto nebude braný na zodpovednosť?
Sú náležitosti, ktoré sa odvíjajú od hodnosti. Ale generál so štyrmi hviezdičkami nepatrí do Vojenského spravodajstva. Považujem za neakceptovateľné, aby mal šéf Vojenského spravodajstva vyššiu hodnosť ako náčelník generálneho štábu.
Za seba môžem garantovať, že také platy počas môjho pôsobenia nebudú. Príplatky boli jednoducho šialené, rovnako aj odmeny.
Čo sa týka povyšovania členov VS, bolo napríklad Balciarovo povyšovanie neštandardné?
Neštandardné aj neadekvátne. Už samotná úroveň štyroch hviezdičiek pre šéfa VS mi príde neprijateľná. Po druhé, on tie tri hviezdy dostal v priebehu asi troch rokov, čo vyslovene smerovalo k tomu, aby dostal dobrý dôchodok.
V tomto smere budem kritický aj k exprezidentovi Andrejovi Kiskovi. Či sa to niekomu páči, alebo nepáči, podľa mňa ho nemal takto povyšovať.
Nie je platová disproporcia podriadených problém aj pre „fond solidarity“? Vrcholoví politici by mali prispievať do fondu pre núdznych občanov, pritom ich podriadení môžu mať omnoho vyššie platy.
Najhoršie je, keď v systéme funguje pravidlo našich ľudí. To sa týka jednotlivcov so šialenými platmi, ale aj desaťtisícových odmien. Vodič generálneho tajomníka mal plat 4500 eur.
Alebo päťciferné platy v štátnej správe. Jediný človek na Slovensku, ktorý taký plat mal, bol pán Balciar.
Zatiaľ stále nepoznáme odchodné a dôchodok Balciara, lebo o ne nepožiadal. Ani plat, ktorý mal pred nástupom do VS. Mali by byť tieto informácie zverejnené?
Keď je niekto platený z daní, malo by byť zverejnené, aký má plat. Zákon však do 1. januára hovoril, že plat príslušníkov VS vrátane šéfa nie je možné sprístupniť. Neviem preto, či je možné zverejniť plat spätne – asi sa to už verejnosť nedozvie.
Dá sa dôverovať zložkám, ktoré majetky verejných funkcionárov kontrolujú? V prípade Balciara polícia nevie povedať ani to, či kontrolovala kúpne ceny Balciarovho majetku, ktoré sú zjavne pod cenu.
Neprináleží mi hodnotiť prácu polície a nerobil som to ani vtedy, keď som bol obvinený. Mám však absolútnu dôveru v ministra vnútra. Viem, že jednou z jeho priorít je, aby polícia mohla slobodne konať. My nie sme vyšetrovacia organizácia, poskytneme však plnú súčinnosť.
Funguje kontrola VS poriadne? Aj členovia poslaneckého výboru najprv tvrdili, že Balciarov majetok je v poriadku.
Viem si to predstaviť. Niekto príde na výbor, povie, že všetko je v poriadku, prinesie so sebou kopec šanónov a povie, že môžete si to poprezerať. Výbor pritom nemá kontrolu majetku ani vo svojej kompetencii. Takže sa im ani nečudujem.
Následne sa v médiách objavili ďalšie informácie, čo vlastní Balciar a jeho rodinní príslušníci. A to podľa mojich informácií nie je všetko. Ale toto musí riešiť najmä polícia.
Aj sám tvrdíte, že veľká časť kontroly závisí od ochoty šéfa VS. Nie je najvyšší čas zmeniť legislatívu a sprísniť kontrolné mechanizmy?
Jediné, čo môže zlepšiť situáciu rezortu, ale aj celej spoločnosti na Slovensku je vôľa k transparentnosti. Snaha vyhovieť žiadostiam podľa infozákona, odtajnenie toho, čo môže byť odtajnené. A keď bude mať akýkoľvek ďalší orgán záujem o iné informácie či poslanecký prieskum, všetkému vyjdem v ústrety.
Môj predchodca s celým ansámblom sa snažili, aby sa o dianí v rezorte nehovorilo nič, lebo keď ľudia nevedia, že sa niečo deje, nemôžu hovoriť o tom, čo sa deje. To platí aj pre Vojenské spravodajstvo. Počul som o výsmechu typu „nech výbor príde na kontrolu, aj tak im nič neukážeme“. Tak to nesmie fungovať. Budem rád, keď sa šéfom výboru pre kontrolu VS nestane Marian Kotleba. Nech tam príde akýkoľvek koaličný alebo opozičný politik, budem ho brať ako partnera.
Je v možnej nominácii Mariana Kotlebu skryté bezpečnostné riziko?
V prípade Kotlebu, ktorý je súdený kvôli extrémizmu, zrejme existujú dôvody, aby nebol šéfom výboru pre kontrolu VS, ktorý zodpovedá aj za boj proti extrémizmu.
Spomínali ste možné odtajnenie dokumentov. Budú sa odtajňovať zmluvy, o ktorých verejnosť ani netuší?
Nemôže sa to robiť paušálne. Sú zmluvy, ktoré zostanú utajené z bezpečnostných dôvodov. Doteraz však boli utajené aj zmluvy, ktoré boli v iných krajinách zverejnené. Ak treba začierniť technický detail zmluvy, viem si to predstaviť.
Príde mi však absurdné, aby sme začierňovali cenu. Ak s tým budú mať problém dodávatelia, dám do podmienok tendra, že tieto údaje budú zverejnené.
V minulosti boli zmluvy utajené celé – dokonca neexistuje ani informácia o ich existencii. Plánujete to zmeniť?
Pre niektoré zmluvy je dobré, že je utajená ich existencia, vrátane zmlúv Vojenského spravodajstva.
Príkladom utajenej zmluvy, ktorá však vôbec nespĺňa kritériá pre utajenie, je zmluva na nákup vrtuľníkov Black Hawk, ktorá nebola zverejnená ani po rozhodnutí súdu, že tak treba urobiť. Podobne zmluva na nákup stíhačiek. Ministerstvo ju nedalo ani Úradu pre verejné obstarávanie, ani po rozhodnutí Európskej komisie. A dodnes sme úradu zaplatili päť pokút. To sa bude na ministerstve postupne meniť.
Zmluva na Black Hawky bude zverejnená?
Áno, začiernená môže byť jedine technická špecifikácia. Zverejním zmluvu na Black Hawky, zverejním zmluvu na stíhačky.
Pri zmluvách ministerstva – nie VS – si viete predstaviť, že by sa v centrálnom registri zmlúv zverejňovali informácie o dodávateľovi a sume?
Pri ministerských zmluvách áno, predpokladám, že to tak už začína fungovať. V prípade VS však nemôžeme ísť do otvorenejšieho postupu.
Ministerstvo robilo v minulosti mnohé obstarávania bez súťaže cez štátnu firmu Konštrukta Defence. Bude táto prax pokračovať?
Transportéry 4x4, stíhačky, mnoho ďalších projektov malo problém s Úradom pre verejné obstarávanie. Ide o systémový problém. Bývalé vedenie dostalo informáciu od generálnej prokuratúry, že obstarávania nie sú v súlade so zákonom o verejnom obstarávaní – a je to problém systémového charakteru.
Znamená to, že v budúcnosti budú tendre otvorenejšie?
Realita je taká, že bývalé vedenie ani v jednom veľkom projekte nevyhlásilo otvorený tender. Posledný bol tender na radary z čias Glváča, aj ten vedenie SNS zrušilo. Tender, ktorý vyhlásili na vozidlá 4x4, mal na mieru šité požiadavky. Aj Úrad pre verejné obstarávanie potvrdil, že nimi eliminovali akúkoľvek súťaž.
Všade, kde sa bude dať, pôjdeme cestou medzinárodného tendra.
Budú sa meniť pravidlá pre predaj majetku? V minulosti sa chata ministerstva obrany dostala k Jánovi Balciarovi, ktorý ju kúpil od Pavla Pančíka spájaného s mafiou.
Nepochopím, ako môže predstaviteľ VS obchodovať s človekom, ktorý je záujmovou osobou z hľadiska organizovaného zločinu. Je pravda, že v minulosti sa pokútnym spôsobom rozpredával majetok. Nachádzam tu aj rôzne iné zaujímavé zmluvy, ktoré majú spoločného menovateľa v osobe pána Bödöra.
Balciar kupoval chatu od človeka napojeného na mafiu, exminister Martin Glváč bol napojený na Mariana Kočnera a Ladislava Bašternáka. Ide o bezpečnostné riziko?
Áno, vzťahy pána Glváča s Marianom Kočnerom a Alenou Zsuzsovou považujem za bezpečnostné riziko. Disponoval bezpečnostnou previerkou, treba sa spýtať, ako je to možné. Rozhovor vznikol pred medializáciou rekordného Balciarovho príjmu za marec 2020 vo výške 43-tisíc eur v hrubom, aktuality.sk
Až 179-tisíc detí na Slovensku žije v nezdravom domácom prostredí, zistila to výskumná spoločnosť Rand.
Zo štúdie Healty Homes Barometer, ktorú spoločnosť publikovala v roku 2019, vyplýva, že slovenské deti najčastejšie obmedzuje nadmerný hluk a zdraviu škodlivé plesne. Podľa odborníkov pritom plesne nesúvisia iba s rozvojom alergií a astmy, ale aj s nárastom vymeškaných školských hodín a zhoršením prospechu.
Vyššie riziko respiračných ochorení
Nezdravé bývanie podľa štúdie zvyšuje riziko rozvoja respiračných ochorení až o štvrtinu. Čo sa týka astmy, deti žijúce vo vlhkých bytoch sú na vznik tohto ochorenia náchylnejšie až 7-krát.
„Vlhké byty s prítomnosťou plesní pôsobia nepriaznivo predovšetkým na dýchacie cesty, a to svojimi dráždivými a alergizujúcimi účinkami. U zdravých jedincov môžu zvyšovať frekvenciu respiračných ochorení a náchylnosť na alergické prejavy. Ide predovšetkým o problémy s dýchaním a atopické ekzémy,“ uviedla alergiologička Hana Štenclová.
„U chorých s bronchiálnou astmou môžu zasa plesne zhoršiť priebeh ochorenia a komplikovať liečbu, a to aj v prípade, keď pacient nemá na konkrétny druh interiérovej plesne preukázanú alergickú reakciu," dodala.
Každé 12-te dieťa na Slovensku žije s plesňami
Medzi hlavné príčiny nezdravého bývania na Slovensku patrí vlhkosť a s ňou spojený výskyt plesní. Podľa štúdieje v slovenských domácnostiach vystavené plesniam každé dvanáste dieťa, celkom je to okolo 66-tisíc.
„Vlhkosť v stenách spôsobuje vznik a rast rôznych mikroorganizmov, najmä plesní a baktérií, ktoré výrazne zvyšujú riziko astmy, atopických ekzémov a alergií. Odstraňovanie plesní má preto nielen estetické, ale predovšetkým zdravotné dôvody. Robí sa to mechanicky a pomocou biocídnych prípravkov na hubenie plesní. Vhodné je aj použitie interiérových farieb, ktoré sú biocídnym prípravkom ošetrené. Zásadné je potom odstrániť príčiny vlhkosti, ktorých môže byť celý rad – napríklad zatekajúca strecha, zlá izolácia základov či nedostatočné vetranie a kúrenie,“ hovorí odborník na likvidáciu plesní v domácnostiach Stanislav Polívka zo spoločnosti HET.
Plesne v interiéri majú vplyv nielen na zdravie detí, ale aj na ich absencie a následne študijné výsledky. Pre astmy, alergie a ochorenia horných i dolných dýchacích ciest vlani slovenské deti zameškali 4 925 školských dní, ako vyplýva z výskumu.
Zvýšený počet absencií z dôvodu lekárskych návštev pritom môže mať negatívny dopad aj na celkový prospech v škole, keďže deti zameškané učivo nie vždy ľahko doháňajú.
Odborník na plesne pridáva niekoľko praktických tipov, ako postupovať pri odstraňovaní plesní na stenách.
„Prvým krokom je usmrtenie plesní a ich mechanické odstránenie. Pleseň na napadnutých plochách sa nesmie odstraňovať nasucho, aby nedošlo k vdýchnutiu zdraviu škodlivých výtrusov plesní a ku kontaminácii okolia. Napadnuté miesta sa preto najskôr navlhčia biocídnym prípravkom a pleseň sa opatrne odstráni špachtľou.
Na obnažený podklad sa opäť aplikuje biocídny prípravok, aby mohli aktívne zložky preniknúť až k plesnivému mycéliu hlboko v murive. V prípade silného napadnutia je možné prípravok aplikovať aj viackrát a nechať pôsobiť minimálne 6 až 12 hodín. Pri aplikácii v interiéri treba v priebehu nanášania a schnutia zaistiť dôkladné vetranie," uzavrel, aktuality.sk

References: súd 
 súd

 súd 
 súd 
 súd 
 súd 
 súd 
 súd